《次韵赵十》
宋代·韩淲

风谊益零落，乌能论前修。百年之江南，声利日夜流。

履道兄弟贤，几时已交游。东里大父行，宿昔契分投。

伟乎竹隐高，俗但言句求。可不拜其庐，何以记绸缪。

我衰尚三叹，微吟如殷忧。传闻担簦趋，梅黄雨初收。

一襟清微风，步步紫翠浮。舆篮试息肩，茅店板桥头。

村酒勿浪醉，回骖当熟筹。所观书研真，所奉窗几幽。

岂比城府间，语嘿劳应酬。肥遁理事长，故家文献优。

林密山更深，寻壑好经丘。履道果再来，胥会诚良谋。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。